Document ID: 31990R3131

*****
ΚΑΝΟΝΙΣΜΟΣ (ΕΟΚ) αριθ. 3131/90 ΤΗΣ ΕΠΙΤΡΟΠΗΣ
της 29ης Οκτωβρίου 1990
για την τροποποίηση του κανονισμού (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1490/90 (4), καθορίζει στο άρθρο 24 παράγραφος 3 τα διάφορα στοιχεία σχετικά με τον καθορισμό της ενισχύσεως στην ιδιωτική αποθεματοποίηση· ότι η παρούσα κατάσταση της αγοράς του βουτύρου και της κρέμας, που χαρακτηρίζεται από ύπαρξη πλεονασμάτων, καθιστά αναγκαίο να δοθεί στον αποθεματοποιό η δυνατότητα παρατάσεως, μετά από αίτησή του, της ανώτατης διάρκειας αποθεματοποιήσεως για τις ποσότητες που καλύπτονται από σύμβαση·
ότι η τροποποίηση της τιμής αγοράς, που είναι δυνατό να επιφέρει τροποποίηση της ενισχύσεως στην ιδιωτική αποθεματοποίηση που αναφέρεται στο άρθο 29 πρώτο εδάφιο του κανονισμού (ΕΟΚ) αριθ. 685/69, αφορά την αλλαγή της τιμής παρεμβάσεως του βουτύρου που εκφράζεται σε εθνικό νόμισμα· ότι πρέπει να επεκταθεί ρητά η διάταξη αυτή στην περίπτωση κατά την οποία η εφαρμογή του κανονισμού (ΕΟΚ) αριθ. 777/87 του Συμβουλίου της 16ης Μαρτίου 1987 που τροποποιεί το καθεστώς των αγορών στην παρέμβαση για το βούτυρο και το αποκορυφωμένο γάλα σε σκόνη (5), συνεπάγεται σημαντική τροποποίηση της ανώτατης τιμής αγοράς που καθορίζεται με διαγωνισμό, η οποία ενδέχεται να επηρεάσει την τιμή της αγοράς·
ότι η επιτροπή διαχειρίσεως γάλακτος και γαλακτοκομικών προϊόντων δεν διατύπωσε γνώμη μέσα στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 685/69 τροποποιείται ως εξής:
1. Στο άρθρο 24 παράγραφος 3 το δεύτερο εδάφιο αντικαθίσταται από το ακόλουθο κείμενο:
«Το ποσό δεν μπορεί να είναι μεγαλύτερο από ένα ποσό που αντιστοιχεί σε διάρκεια αποθεματοποιήσεως διακοσίων δέκα ημερών (210). Εντούτοις, μετά από αίτηση του αποθεματοποιού, η ανωτάτη διάρκεια αποθεματοποιήσεως καθορίζεται σε διακόσιες σαράντα ημέρες (240) και το ποσό της ενισχύσεως προσαρμόζεται ανάλογα.» .
2. Στο άρθρο 29 το πρώτο εδάφιο αντικαθίσταται από το ακόλουθο κείμενο:
«Εάν πραγματοποιείται από τους οργανισμούς παρεμβάσεως τροποποίηση της τιμής αγοράς του βουτύρου που εκφράζεται σε εθνικό νόμισμα ή αν η εφαρμογή του άρθρου 1 παράγραφος 4 του κανονισμού (ΕΟΚ) αριθ. 777/87 του Συμβουλίου (*) έχει σαν αποτέλεσμα τροποποίηση ίση ή μεγαλύτερη από 2 % της ανωτάτης τιμής αγοράς που καθορίζεται με διαγωνισμό σύμφωνα με τον κανονισμό (ΕΟΚ) αριθ. 1589/87 του Συμβουλίου (**), η ενίσχυση που αναφέρεται στο άρθρο 24 για τις ποσότητες βουτύρου και κρέμας γάλακτος που εκφράζονται σε ισοδύναμο βουτύρου, των οποίων η πρώτη ημέρα της περιόδου συμβατικής αποθεματοποιήσεως είναι προγενέστερη της ημερομηνίας εφαρμογής της τροποποιήσεως της τιμής αγοράς ή της ανώτατης τιμής αγοράς και βρίσκονται ακόμη σε απόθεμα τη στιγμή της τροποποιήσεως της τιμής:
α) αυξάνεται κατά ποσό ίσο με εκείνο της ενδεχόμενης μειώσεως της τιμής αγοράς ή της ανώτατης τιμής αγοράς
ή
β) μειώνεται κατά ποσό ίσο με εκείνο της ενδεχόμενης αυξήσεως της τιμής αγοράς ή της ανώτατης τιμής αγοράς,
εκτός από αντίθετη απόφαση που λαμβάνεται από την Επιτροπή σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68 εάν η κατάσταση της αγοράς το δικαιολογεί.
(*) ΕΕ αριθ. L 78 της 20. 3. 1987, σ. 10.
(**) ΕΕ αριθ. L 146 της 6. 6. 1987, σ. 21.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 1990.

Labels: 3
17
6